**Opatrenie č. 1 - príspevok zamestnávateľom (vrátane SZČO, ktoré sú zamestnávateľmi), ktorí museli svoje prevádzky zatvoriť, na náhradu mzdy vo výške 80 %**

Tento typ príspevku môže využiť zamestnávateľ, vrátane SZČO – zamestnávateľa (okrem subjektov verejnej správy), ktorý v čase vyhlásenej mimoriadnej situácie, núdzového alebo výnimočného stavu **udrží pracovné miesta aj v prípade povinnosti prerušiť alebo obmedziť svoju prevádzkovú činnosť na základe rozhodnutia Úradu verejného zdravotníctva SR.**

Zamestnávatelia môžu požiadať o **príspevok na náhradu časti mzdy zamestnanca vo výške 80 %** jeho priemerného zárobku, najviac **vo výške 1 100 eur.** Podmienkou je udržanie pracovného miesta aj po skončení krízového obdobia a teda minimálne dva mesiace po mesiaci, za ktorý zamestnávateľ žiada príspevok.

**Podmienky nároku:**

* Oprávnené obdobie je **od 13. marca 2020** – teda od dňa rozhodnutia ÚVZ SR o uzatvorení prevádzok, do konca kalendárneho mesiaca, v ktorom bude rozhodnutie ÚVZ SR zrušené
* Príspevok nie je možné **poskytnúť na zamestnancov, ktorí poberajú dávky sociálneho zabezpečenia (PN, OČR), alebo čerpajú dovolenku.** Za zamestnanca sa na účely poskytnutia príspevku považuje zamestnanec v pracovnom pomere. Nárok na poskytnutie príspevku nie je možné uplatniť napríklad na zamestnanca pracujúceho na dohodu o prácach vykonávaných mimo pracovného pomeru, konateľa, ktorý nemá uzatvorenú pracovnú zmluvu, spoločníka, ktorý pre svoju s.r.o. pracuje bez pracovnej zmluvy, spolupracujúcej osoby – manželka, deti, rodičia, ktorí v zmysle zákona č. 82/2005 Z. z. o nelegálnej práci a nelegálnom zamestnávaní nemusia mať uzatvorenú pracovnú zmluvu, osoby pracujúcej na základe zmluvy podľa Občianskeho zákonníka, dobrovoľníka
* Žiadateľom o príspevok môže byť len subjekt, ktorý vznikol a **začal prevádzkovať svoju činnosť najneskôr k 01.02.2020**
* Poskytovateľom príspevku je miestne príslušný úrad práce, sociálnych vecí a rodiny, v ktorého územnom obvode zamestnávateľ udrží pracovné miesta
* **Od 25. apríla 2020 je možné o príspevok požiadať aj vtedy, ak** má subjekt povolený splátkový kalendár pre zaplatenie dlžných súm dane, poistných odvodov do Sociálnej poisťovne alebo zdravotnej poisťovne alebo finančných záväzkov voči úradu práce alebo nemá za mesiac február 2020 splnené daňové povinnosti, povinnosti odvodu na poistné na verejné zdravotné poistenie alebo na sociálne poistenie alebo uhradené splatné finančné záväzky voči úradu práce.
* **Zamestnávateľ si môže vybrať len jednu z možností príspevku na celé obdobie poskytovania príspevku**podľa toho, či zamestnávateľovi viac vyhovuje úhrada náhrady mzdy zamestnanca vo výške 80 % alebo príspevok na časť mzdy zamestnanca podľa percentuálneho poklesu tržieb

**Podmienky, ktoré preukazuje/vyhlasuje zamestnávateľ čestným vyhlásením:**

1. vyplatenie náhrady mzdy vo výške 80 % priemerného zárobku zamestnanca,

2. záväzok, že dva mesiace po mesiaci, za ktorý žiada príspevok, neskončí pracovný pomer, resp. neurobí právny úkon, ktorým by skončil pracovný pomer so zamestnancom /-cami výpoveďou alebo dohodou z dôvodov uvedených v § 63 ods. 1 písm. a) a b) Zákonníka práce,

3. splnenie podmienok podľa § 70 ods. 7 zákona o službách zamestnanosti

**Príspevok nebude podliehať zdaneniu a nebude sa vykazovať v účtovníctve ani ako tržba.**

**Detailné podmienky postupu a formulár na podanie žiadosti nájdete na stránke:**<https://www.pomahameludom.sk/>.